Lenkkeilijän nopea toiminta pelasti veden varaan joutuneen Ratinan suvannossa – pintapelastajat hakivat kylmettyneen kaksikon rantaan

Lenkkeilijä pelasti veden varaan joutuneen hengen Tampereen Ratinassa jouluaattona. Lenkkeilijä oli kulkemassa Ratinan suvannon ohi Koskikeskuksen ja Ratinan stadionin välisellä osuudella, kun havaitsi ihmisen päätyneen veden varaan. Hän heitti tälle pelastusrenkaan ja hyppäsi heti myös itse veteen. Lenkkeilijän nopea toiminta pelasti veden varaan joutuneen hengen, sanoo pelastuslaitoksen tilanne- ja johtokeskuksen päivystävä palomestari Jari Hiltunen keskiviikkona. – Hän hyppäsi välittömästi auttamaan ja piti veden varaan joutunutta pinnalla siihen asti, että pelastuslaitoksen pintapelastajat ehtivät paikalle. Veden varassa ollut olisi hukkunut, joten lenkkeilijä pelasti tämän hengen. Ohikulkijat soittivat hätäkeskukseen Päivystävä palomestari Matti Saarinen kertoi jouluaattona, että tilanne alkoi, kun yksi ihminen päätyi toistaiseksi tuntemattomasta syystä Ratinan suvantoon. – Toinen henkilö heitti hänelle ensin avuksi pelastusrenkaan ja meni sitten vielä itse perässä veteen auttamaan, Saarinen kertoo. Tapahtuneesta tehtiin hätäkeskukseen kaksi erillistä ilmoitusta kello 16 aikaan iltapäivällä. Tarkempi tapahtumapaikka sijaitsee Saarisen mukaan kauppakeskus Koskikeskuksen ja Ratinan stadionin välillä. Veden varaan on ajauduttu suvannon viereiseltä kadulta. Ennen pelastuslaitoksen yksiköitä paikalle saapui poliisi ja ensihoidon yksikkö. Poliisit heittivät vedessä olleille henkilöille toisen pelastusrenkaan. – Vedessä olleet henkilöt saatiin pidettyä pelastusrenkailla pinnalla. Pelastuslaitos auttoi heidät pois vedestä. Saarisen mukaan molemmat veteen joutuneet henkilöt ovat aikuisia. Kun henkilöt oli saatu autettua vedestä, heidät ohjattiin ensihoidon tarkistettaviksi. Saarisen mukaan molemmat olivat kylmettyneitä oltuaan koleassa vedessä. – Kun ollaan kylmässä vedessä, siinä on aina omat riskinsä. Ensihoito tarkistaa heidän tilanteensa. En osaa sanoa, kuinka pahasti he ovat kylmettyneet.